
Szent Galaktion vértanú és felesége, Episztémé emléke.
A szerda esti alkonyati zsolozsmán
„Uram, tehozzád...” után
6. hang
Krisztus apostolai * a Vigasztaló égi erejét kapták, * és megfutamították az ellenség hadait. * Fegyvertelenül, felszerelés nélkül, * a csatába evangéliumi módra indultak, * a tanulatlanok és írástudatlanok a királyokat meggyőzték, * és megszégyenítették a bölcseket, * a szeretet tanításával csodákat műveltek, * ezzel a népeket Krisztus alattvalóivá tették. *’ Most bátran könyörögnek a mi lelkünkért.
Jóhírű tanítványaid érted lelkesültek, * magukat megtagadták, téged buzgósággal szolgáltak, * és kereszted után mindig vágyakoztak, * földön hagyott parancsaidat teljesítették, * s az eget örökségül nyerték. * Mert megtérítették a te igaz megismerésedre a népeket, * most is mindig hűséges szolgáid, *’ és bátran könyörögnek a mi lelkünkért.
Egész életemet nemtörődömségben éltem, * végórám felé szerencsétlenségemre * jó gyümölcsök nélkül sietek, * gonosz cselekedetek elviselhetetlen terhét hordozom. * Végtelen Jóság, emberszerető Isten, * irgalmad támogatásával szórd széjjel ezeket, * adj nekem üdvösséges megtérést és hozzá töredelmet * szent apostolaid kedvesen fogadott könyörgésére. *’ Őket és Szülődet kérem közbenjárásra.
8. hang. Minta: Ó, megdöbbentő csoda…
Az önfegyelmezés tejével táplálkozva * sok kínon és szorongatáson át * Krisztus nagykorúságát elérted, * önkéntes felbuzdulással kedvesen fogadott áldozattá, * tökéletes áldozati anyaggá lettél, teljesen boldog! * Ó, milyen erős a te állhatatosságod, * milyen szilárd a te hited, *’ melyért most Istent teljesen átistenülve szemlélheted!
Jó helyen kerested a javak forrását, * a vágyak végcélját, * az ő világosságával lelked és tested ragyogóvá lett. * Erős harcban legyőzted a cselszövő ősi kígyót, * szerzetesnők dicséretes ékessége, *’ sok harcot vívott, Istenben boldog vértanúnő!
A szellemi napkelet két ragyogó csillaga * kegyelemből felragyog, * az egész teremtést hittel besugározza * küzdelmeinek mindent felülmúló fényességével * és gyógyításainak isteni fényjelével. * Az ő fölöttébb fényes ünnepüket megtartva * dicsőítsük Krisztust, *’ ki általuk mindenkit megszentel! 
Dicsőség… most és… Ugyanarra
Rajta, lelkem, fohászkodj, * és fakaszd szívedből a könnyek árját! * Kiáltsd a Szűzhöz, a mi Istenünk Anyjához: * Könyörületed teljességével szabadíts meg a félelmetes kínoktól, * és szerezz számomra, Tisztaságos, lakást ott, *’ ahol nyugalom, örökké tartó boldogság és öröm van!
Előverses sztihirák
6. hang
Hajdan, Krisztus a te tanítványaid * a viharban a hajón felkiáltottak: * Mester, szabadíts meg minket, mert elveszünk! * Most mi is ezt kiáltjuk: * Emberszerető Üdvözítőnk, kérünk téged, *’ a szorongattatástól ments meg minket!
Apostolaid, Urunk, * birtokukba vették hajdan a hálóval a tenger mélységét, * a tanítással pedig országod fenségét, * ügyességükkel kikémlelték a tenger megközelíthetetlen ölét, * hitükkel pedig eljutottak a te végtelen kebledbe, * és a világnak hirdették örök Fiadat. * Apostolaid s minden szented könyörgésére *’ könyörülj rajtunk!
A te kereszted, Urunk, * a vértanúk legyőzhetetlen fegyvere lett. * Mert bár látták a rájuk váró halált, * de a jövendő életre tekintve * s a beléd vetett reményből erőt merítettek. *’ Az ő közbejárásukra könyörülj rajtunk!
Dicsőség... most és... 
Istenszülő, te vagy a valódi szőlővessző, * ki megnövesztetted nekünk az élet gyümölcsét. * Hozzád könyörgünk: * imádd a szent apostolokkal * és minden szenttel együtt érettünk az Uralkodót, *’ hogy irgalmazzon a mi lelkünknek!
.Tropár(ok)
4. hang
A te szent vértanúid, Uram, * az ő szenvedéseikért hervadhatatlan koszorúkat nyertek tőled, Istenünk, * mert a te erődet bírván, * kínzóikat megszégyenítették * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség... most és…
Az Atya Igéjének, * Krisztus Istenünknek ismertük föl, * a Tőled megtestesültet, Istenszülő Szűz, * egyetlen tisztaságos, * egyetlen áldott. * Azért Téged énekelve *’ szünet nélkül magasztalunk.
